നര്മ മര്മം മറഞ്ഞുകാര്ട്ടൂണുകള് ചരിത്രരേഖകളായി ലോകം യുദ്ധക്കൊതിയനെന്നു വിളിച്ച അമേരിക്കന് സ്റ്റേറ്റ് സെക്രട്ടറി ജോ ഡഗ്ളസ് ഒരു ആറ്റംബോംബുമായി നൃത്തം ചവിട്ടുന്നതാണ് യേശുദാസന്റെ ആദ്യ കാര്ട്ടൂണ്. കോട്ടയത്തുനിന്ന് പ്രസിദ്ധീകരിച്ചിരുന്ന അശോക എന്ന മാസികയില് 1955 ല് ആയിരുന്നു ഇതു പ്രത്യക്ഷപ്പെട്ടത്. തുടര്ന്നങ്ങോട്ട് മലയാളത്തില് ആ നര്മത്തേരിന്റെ നിലയ്ക്കാത്ത ഓട്ടമായിരുന്നു. അദ്ദേഹത്തിന്റെ വരകള് കോര്ത്തിണക്കിയാല് കേരള രാഷ്ട്രീയ ചരിത്രപുസ്തകമായി മാറും. ചിരിയും ചിന്തയും ചിന്തേരിട്ട ഫലിതത്തിന്റെ തമ്ബുരാന് എന്നാണ് അദ്ദേഹത്തെ വിശേഷിപ്പിക്കുന്നത്. നര്മത്തില് ചാലിച്ച കടുത്ത വിമര്ശനങ്ങള് മലയാളിയുടെ പ്രഭാതവായനയിലേക്ക് ചിരിക്കൊപ്പം ചിന്തിക്കാനും ഇടംനല്കി. കേരളത്തിലെ ആദ്യത്തെ പോക്കറ്റ് കാര്ട്ടുണിന്റെ സൃഷ്ടാവ്, മലയാള പത്രത്തിലെ ആദ്യത്തെ സ്റ്റാഫ് കാര്ട്ടൂണിസ്റ്റ് എന്നീ ബഹുമതികള് അദ്ദേഹത്തിനു മാത്രം സ്വന്തം. കേരള ലളിതകലാ അക്കാദമിയിലും കാര്ട്ടൂണ് അക്കാദമിയിലും അധ്യക്ഷനായി പ്രവര്ത്തിച്ചു. കാര്ട്ടൂണ് അക്കാദമിയുടെ സ്ഥാപകാധ്യക്ഷനുമായിരുന്നു. ചക്കേലാത്ത് ജോണ് യേശുദാസ് എന്ന സി.ജെ. യേശുദാസന് 1938 ജൂണ് 12 ന് മാവേലിക്കരക്കടുത്ത് ഭരണിക്കാവിലാണു ജനിച്ചത്. ബിരുദപഠനത്തിനുശേഷം കാര്ട്ടൂണ്, കാരിക്കേച്ചര് മേഖലയില് സജീവമായി. ജനയുഗം ആഴ്ചപ്പതിപ്പിലെ ചന്തു ആണ് യേശുദാസന്റെ ആദ്യ കാര്ട്ടൂണ് പരമ്ബര. ജനയുഗം പത്രത്തിലെ കിട്ടുമ്മാവന് എന്ന കഥാപാത്രത്തിലൂടെ അവതരിപ്പിച്ച കാര്ട്ടൂണുകളാണ് മലയാളത്തിലെ ആദ്യത്തെ പോക്കറ്റ് കാര്ട്ടൂണ് എന്നറിയപ്പെടുന്നത്. ഇതാണ് അദ്ദേഹത്തെ ജനപ്രിയനാക്കിയത്. വനിതയിലെ മിസിസ് നായര്, മലയാള മനോരമയിലെ പൊന്നമ്മ സൂപ്രണ്ട്, ജൂബാചേട്ടന് എന്നീ കാര്ട്ടൂണുകളിലൂടെ അദ്ദേഹം മലയാളത്തിന്റെ നര്മസാമ്രാട്ടായി മാറി. 1963ല് ശങ്കറിന്റെ ശിഷ്യനായി ഡല്ഹിയിലെ ശങ്കേഴ്സ് വീക്കിലിയില് ചേര്ന്നു. അടിയന്തരാവസ്ഥക്കാലം വരെ രാഷ്ട്രീയകാര്ട്ടൂണുകളില് ശ്രദ്ധപതിപ്പിച്ചു. ഡല്ഹിയില്നിന്ന് കേരളത്തിലെത്തിയശേഷം സി. അച്യുതമേനോന്റെ നിര്ദേശപ്രകാരം കുട്ടികളുടെ മാസിക ബാലയുഗത്തിന്റെ എഡിറ്ററായി. അസാധു എന്ന ജനപ്രിയ മാസിക, സിനിമാമാസികയായ ടക്ടക്, കട്ട്കട്ട് എന്നിവയും അദ്ദേഹം തുടങ്ങി. പിന്നീട് പത്രാധിപവേഷം അഴിച്ചുവച്ചു. 1985ല് മലയാള മനോരമ ദിനപ്പത്രത്തില് ചേര്ന്നു. 23 വര്ഷം മനോരമയില് ജോലി. പിന്നീട് ദേശാഭിമാനി, മെട്രോ വാര്ത്ത എന്നീ പത്രങ്ങളിലും സേവനമനുഷ്ഠിച്ചു. സിനിമയിലും യേശുദാസന്റെ പ്രതിഭ മിന്നി. 1984 ല് ഇറങ്ങിയ കെ.ജി. ജോര്ജിന്റെ രാഷ്ട്രീയ ആക്ഷേപഹാസ്യ സിനിമയായ പഞ്ചവടിപ്പാലത്തിന്റെ സംഭാഷണം യേശുദാസന്റേതായിരുന്നു. 1992ല് എ.ടി. അബു സംവിധാനം ചെയ്ത എന്റെ പൊന്നുതമ്ബുരാന് എന്ന ചിത്രത്തിന്റെ തിരക്കഥയും എഴുതി. രാഷ്ട്രീയക്കാരും പൊതുപ്രവര്ത്തകരും യേശുദാസന്റെ വരയമ്ബേറ്റവരായിരുന്നു. പലരും പരിഭവിക്കുകയും ക്ഷോഭിക്കുകയും ചെയ്തെങ്കിലും യേശുദാസന് കൂസലില്ലായിരുന്നു.പാത്രസൃഷ്ടിയില് മൗലികത പുലര്ത്താന് അദ്ദേഹം കരുതലെടുത്തിരുന്നു. കാരിക്കേച്ചറുകളില് ഇ.എം.എസിന്റെ ചിത്രങ്ങള് അക്കാലത്ത് വളരെയധികം ചര്ച്ച ചെയ്യപ്പെട്ടു. അണിയറ, പ്രഥമദൃഷടി, പോസ്റ്റ്മോര്ട്ടം, വരയിലെ നായനാര്, വരയിലെ ലീഡര്, 9 പുരാണകിലാ റോഡ് എന്നിവയാണ് പുസ്തകങ്ങള്.കാര്ട്ടൂണിസ്റ്റ് ശിവറാം അവാര്ഡ്, ലൈഫ്ടൈം അച്ചീവ്മെന്റ്, മികച്ച കാര്ട്ടൂണിസ്റ്റിനുള്ള സംസ്ഥാന അവാര്ഡ്, കേരള കാര്ട്ടൂണ് അക്കാദമി പുരസ്കാരം, സ്വദേശാഭിമാനി പുരസ്കാരം, സാംബശിവന് സ്മാരക അവാര്ഡ്, പി.കെ. മന്ത്രി സ്മാരകപുരസ്കാരം, ബി.എം. ഗഫൂര് സ്മാരകപുരസ്കാരം, എന്.വി. പൈലി സ്മാരക പുരസ്കാരം തുടങ്ങി ഒട്ടേറെ പുരസ്കാരങ്ങള് അദ്ദേഹത്തെ തേടിയെത്തി. സംസ്ഥാന സര്ക്കാരിന്റെ കേസരി അവാര്ഡിന് തെരഞ്ഞെടുക്കപ്പെട്ടിരുന്നെങ്കിലും കോവിഡ് കാരണം അവാര്ഡ് ദാനം നീണ്ടുപോയി. ആത്മകഥ പ്രസിദ്ധീകരിക്കാനുള്ള ഒരുക്കത്തിനിടെയാണ് ആശുപത്രിയില് പ്രവേശിപ്പിക്കപ്പെട്ടത്. ബൈജു ഭാസി